 NA CHARLES WASONGA WAZIRI wa Usalama wa Ndani Kithure Kindiki mnamo Alhamisi, Septemba 14, 2023, alikuwa na wakati mgumu kuwaelezea wabunge ni kwa nini wamiliki wa kampuni ya Tools for Humanity, iliyozaa Worldcoin, waliruhusiwa kugura Kenya ilhali walivunja sheria. Wanachama wa Kamati ya muda iliyoundwa kuchunguza shughuli za Worldcoin nchini, walitaka kujua ni kwa nini watu hao wangali huru nchini Amerika ilhali uchunguzi unaoendelea umeonyesha kampuni hiyo haikuwa imesajiliwa kuendesha shughuli nchini kulingana na sheria. “Bw Waziri, Mwanasheria Mkuu, Mkurugenzi wa Upelelezi wa Jinai na wakuu wa asasi nyingine za serikali, wamefika mbele yetu na kusema wazi kuwa Worldcoin iliendesha shughuli zake nchini kinyume cha sheria. Mbona hawajashikwa na kuzuiliwa? Mbona waliachwa kutoroka?” Mbunge wa Homa Bay Mjini Peter Kaluma akamuuliza Profesa Kindiki aliyekuwa amefika mbele ya kamati hiyo katika ukumbi wa County Hall, Nairobi. Maswali sawa na hilo yaliulizwa na wabunge Shakeel Shabir (Kisumu Mjini Mashariki) na mwenzake wa Laikipia Kaskazini Sarah Korere. Lakini akijitetea, waziri Kindiki alieleza kuwa serikali ilisita kuwakamata wakuu hao wa Tools for Humanity na Worldcoin baada ya serikali ya Amerika kuingilia kati. “Walijaribu kutoroka nchini lakini wakazuiwa. Lakini baadaye serikali ya Amerika iliingilia kati na kuomba kwamba waruhusiwe kurejea Amerika kwa ahadi kuwa tukiwahitaji baada ya kukamilisha uchunguzi watawasilishwa kwetu ili washtakiwe,” Profesa Kindiki akasema. “Tulikubaliana na ombi la Amerika kwamba kimsingi, wakuu hao wa Worldcoin hawajapatikana na hatia kwa sababu uchunguzi haujakamilika,” akaieleza Kamati hiyo inayoongozwa na Mbunge wa Narok Magharibi Gabriel Tongoyo. Waziri Kindiki alitoa hakikisho kuwa maafisa wa serikali ya Kenya ambao huenda ikabainika kuwa walisaidia Worldcoin kwa njia yoyote ili kuendesha shughuli za kukusanya data nchini, wataadhibiwa kwa mujibu wa sheria. “Ningependa kuhakikishia kamati hii na Wakenya kwa ujumla kwamba endapo uchunguzi unaoendelea utagundua kuwa kuna maafisa fulani walioshiriki njama ya kuruhusu Worldcoin kuendesha shughuli zake nchini, hawatasazwa. Mkono wa sheria utawaandama,” Profesa Kindiki akasema. Imesemekana kuwa kabla ya serikali kusitisha shughuli za Worldcoin nchini mnamo Agosti 2, 2023, kampuni hiyo ilikuwa imekusanya data za kibinafsi, kwa kumulika mboni za macho, kutoka kwa jumla ya Wakenya 350,000. Sawa na wengine ambao wamefika mbele ya Kamati hiyo ya Bw Tongoyo, Profesa Kindiki aliungama kuwa kampuni hiyo ya asili ya Amerika iliendesha shughuli hizo kinyume cha sheria kwani haikuwa imesajiliwa nchini. Aidha, kampuni hiyo ilivunja Sheria ya Kulinda Data ya 2019 inayosema kuwa kampuni za ukusanyaji data hazipaswi kukusanya data za Wakenya kisha kuzisafirisha nje ya nchi. Profesa Kindiki aliiambia Kamati hiyo kuwa ripoti ya awali kuhusu uchunguzi unaondeshwa na asasi za serikali itatolewa Septemba 23, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  